ΠΡΟΣΒΑΣΕΙΣ ΘΕΑΤΩΝ – ΔΗΜΟΣΙΟΓΡΑΦΩΝ - ΦΩΤΟΓΡΑΦΩΝ
(όλες οι προσβάσεις που προτείνουμε περιλαμβάνουν χωματόδρομους σε καλή κατάσταση και βατούς από όλα τα αυτοκίνητα)

Ειδική Διαδρομή 1 - 4 Κάμενα 16,00 χλμ.
(ώρα εκκίνησης 1ου αυτοκινήτου 10:10΄και 13:25΄)

Πρόκειται για μια διαδρομή με ποικιλία γρήγορων και αργών κομματιών και πολλά ανηφορικά και κατηφορικά περάσματα. Ξεκινά από το χωριό Κάμενα και καταλήγει στο δρόμο προς Λάλα. Για να φτάσετε εκεί από το χωριό Λάλα σε 2 χλμ. στρίβετε δεξιά προς τη Νεμούτα (υπάρχει σχετική πινακίδα) και μετά από 1 χλμ. στρίβετε δεξιά στο χωματόδρομο (απέναντι από τη μάντρα υλικών οικοδομών) προς την Κάμενα. Σε 1,5 χλμ. θα βγείτε στο 6ο χλμ. της ειδικής (A) όπου υπάρχουν αρκετές στροφές που προσφέρουν πολύ θέαμα.(α),(χ). Από την αφετηρία δεν θα επιτρέπεται να ανεβείτε προς ειδική Κάμενα λόγω του πολύ στενού δρόμου.

Ειδική Διαδρομή 2 - 5 Λάλας 17,39 χλμ. 
(ώρα εκκίνησης 1ου αυτοκινήτου 10:43΄ και 13:58΄)

Η ειδική διαδρομή Λάλας είναι η μεγαλύτερη και πιο γρήγορη του αγώνα. Ξεκινά 1 χλμ. πριν το χωριό Δούκα και αφού περάσει κοντά στο Λάλα και τις Μηλιές, καταλήγει στο δάσος της Φολόης, κοντά στο εκκλησάκι του Αγ. Γεωργίου. Εχει πολλά σημεία εύκολης πρόσβασης από τα χωριά Λάλα, Δούκα και Μηλιές. ΠΡΟΣΟΧΗ: Ο ασφαλτόδρομος από τις Μηλιές μέχρι τη διασταύρωσή του με το δρόμο Λάλα - Λαμπείας, θα είναι κλειστός για την κυκλοφορία, αφού ένα κομμάτι του αποτελεί μέρος της ειδικής διαδρομής. Για να φτάσετε στην ειδική διαδρομή ακολουθείτε την εξής πορεία: 1) Μπαίνοντας στο Λάλα μετά το γήπεδο, στα δεξιά υπάρχει φούρνος και ακριβώς απέναντι ο δρόμος σε 0,5 χλμ. (με 200 μ. χώμα) σας βγάζει στο 1ο χλμ. της ειδικής (Α) όπου φαίνεται αρκετά μεγάλο μέρος της διαδρομής. (α), (χ). 2) Συνεχίζοντας στο Λάλα αμέσως μετά το Δημαρχείο στρίβετε αριστερά και σε 300 μ. τελειώνοντας η άσφαλτος συνεχίζετε στον αριστερό χωματόδρομο και σε 200 μ. βγαίνετε στο 5ο χλμ. της ειδικής (Β).(α), (χ).

3) Από το κέντρο του Λάλα πηγαίνοντας προς Λαμπεία σε λιγότερο από 2 χλμ. θα βρείτε τη διασταύρωση αριστερά προς Μηλιές (υπάρχει σχετική πινακίδα) και σε 300 μ. θα βρεθείτε στο 7ο  χλμ. της ειδικής όπου τα αγωνιστικά από την άσφαλτο μπαίνουν στο χώμα.(Γ).(α).

4) Από Πύργο παίρνετε το δρόμο προς Λαντζόϊ – Νεράϊδα - Μηλιές. Μόλις περάσετε το κέντρο του χωριού Μηλιές στα αριστερά παίρνετε τον χωματόδρομο και σε 500 μ. θα βγείτε στο 12ο χλμ.  της ειδικής, όπου υπάρχουν στροφές κατηφορικές.(Δ).(α), (χ).

5) Αν μετά το χωριό Μηλιές συνεχίσετε την άσφαλτο σε 1,5χλμ. θα βγείτε στο 11ο χλμ. της ειδικής, εκεί όπου τα αγωνιστικά περνούν δίπλα από την άσφαλτο (Ε).(α). Από εκείνο το σημείο μπορείτε να παρακολουθήσετε τα αγωνιστικά δυο φορές διότι σε απόσταση 100μ. βρίσκεται το 3ο χλμ. της ειδικής διαδρομής.

Ειδική Διαδρομή 3- 6 Φολόη 15,82 χλμ. 
(ώρα εκκίνησης 1ου αυτοκινήτου 11:16΄και 14:31΄ 

Η διαδρομή ξεκινάει πριν την Πέρσαινα προς Κούμανι και διασχίζει το πανέμορφο δρυοδάσος της Φολόης. Είναι μια τεχνική και αργή διαδρομή, με πολλά σημεία που παρουσιάζουν όμορφο θέαμα. 

Για να φτάσετε στην ειδική διαδρομή ακολουθείτε την εξής πορεία: 1) Από το δρόμο Αρχ. Ολυμπία - Λάλα στη διασταύρωση προς Πέρσαινα στρίβετε αριστερά και σε 2,7 χλμ. μετά στρίβετε δεξιά στο χωματόδρομο. Σε 3 χλμ. θα βγείτε στο 13ο χλμ. της διαδρομής (Α) (α), (χ). 2) Επίσης μετά 300 μ. από την προηγούμενη είσοδο απέναντι από την εκκλησία του Αγ. Γεωργίου, δεξιά ο χωματόδρομος σας βγάζει σε 3 χλμ.. στο 9ο χλμ. της ειδικής (Β) (α), (χ).

3) Συνεχίζοντας την ίδια διαδρομή μετά από 1 χλμ. στρίβετε δεξιά στο χωματόδρομο και σε 3 χλμ. περίπου θα βγείτε στο 7ο χλμ. της ειδικής (Γ) (α), (χ).

4) Από το τέλος του χωριού Πέρσαινα δεξιά στον κατηφορικό χωματόδρομο σε 500μ. βγαίνετε στο 3ο χλμ. της ειδικής στο πιο αργό κομμάτι του αγώνα (Δ) (α), (χ).

